LidanRubinov/Halacha-QA huggingface dataset:
שאלה: מי אמר שזו הבחירה הנכונה?: בחור בן 32 שיצא כבר המון. כעת הוא ניפגש עם מישהי חש כי זו באמת זו ההצעה הכי טובה שהייתה לו עד היום. אך בכל זאת יש דברים מהם הוא ממש לא מרוצה ומאד לא רוצה לבנות עליהם את ביתו. הוא כל הזמן חושב אולי יש מישהי טובה יותר, אם הייתה לבחור הצעה כזו לפני 5 שנים, הוא היה מפסיק. האם הוא צריך להפסיק ולחכות להצעה טובה יותר מזו, אך מצד שני הבחור כבר בן 32, וכדבריו "השוק דל", ולכן אולי לא כדאי לנסות הלאה?
תשובה: המחשבה שמא יש אחרת טובה הימנה היא מחשבה ילדותית שצריך להסיר אותה מן הלב. הדבר העיקרי הוא להתמקד בהצעה שהיא עתה לפניך. אין אדם שהוא מושלם בעולם. כשמתחתנים בגיל צעיר יש מצבים שלא רואים כלל את החסרונות של האחר לפני ההחלטה. ואז לאחר הנישואין מתחילים להכיר גם את החסרונות. כשנפגשים בגיל מבוגר בדרך כלל אין מצב שלא לראות חסרונות. כאן צריך לשנות את הגישה. זה שיש לי ולבן זוג שלי חסרונות זה לא רע לחיי הנישואין. במקום שיש לבן זוגי שלי קשיים שם יהיה נקודת הקשר שלי איתו. אם הבן זוג שלי שלם אז הוא לא צריך אותי. דווקא במקום שיש לו קשיים הוא צריך אותי אם כן זו נקודת החיבור של בני זוג. נשארה בחירה של האדם באיזה חיסרון לבחור. אם החסרונות שאדם מוצא בבן זוג שלו הינם חסרונות שיכולים להתגבר עליהם על יד עבודה והשקעה אזי זה הדרך הנורמאלית של קשר בין בני זוג. לכן אם החסורנות הם לא משום שאני לא מסתדר עם זה אלא רק משום שאולי יש מישהו בעולם שאין בה חסורנות זה דמיונות וספקות שלא יתנו לאדם להחליט ולבחור את זיווגו. בבחירת בת זוג יש סיעתא דשמיא ואדם מקבל החלטה מתוך שהוא מרגיש בתוכו שזאת האישה שאיתה אני רוצה לכרות ברית נישואין. אולם כדי להרגיש את זאת צריך לתת לקב"ה להיכנס אל תוך הלב. אם מעלים בלי סוף ספקות אין יכולת לסיעתא דשמיא לחול. ההצעה שלי שהבחור ינסה לחשוב שזו ההצעה הראויה לו. יתפלל על כך שההצעה תתיישב על ליבו ובעזי"ה יצליח בזיווג. בהצלחה.
שאלה: לשון הרע של שכנה במשבר: יש לי שכנה הסובלת ממשברים נפשיים, היא נתאלמנה בגיל צעיר בצורה מאוד טראגית ולאחרונה היא אם שכולה, לצערי הרב האשה מדברת לשון הרע באופן קבוע ומנבלת את פיה, דבר שמפריע לי מאוד. עקב כך הפחתתי את ביקוריי אצלה אך גם ביקור אחת לכמה שבועות עדיין מפריע לי שכן הרושם נשאר אחרי הביקור, כשאני מוכיחה אותה שתשמור לשונה למען האמת ולטובת בריאותה אני נתקלת בהתנגדות נחרצת ובתגבור לשון הרע, מה עליי לעשות אם החסד הגדול הזה שהוא בשבילה, לעומת הנזק שאני יוצאת עימו?
תשובה: אני מציע שכאשר את באה לבקר אותה תתכנני מראש איך להוביל את השיחה לאפיקים טובים, תבואי עם ספורים מעניינים ותשאלי אותה שאלות על עניינים שהתשובה עליהם אינה קשורה בביקורת. ואם בכל זאת פה ושם היא תדבר מה שלא ראוי, אל תשימי לב, זה בא ממצבה כפי שאת יודעת ואין לדיבורים כאלה משמעות.
שאלה: בית כנסת של עמי ארצות : כשאנו מתארחים אצל חמי בשבת הוא מתפלל בבית כנסת של "עמי ארצות" התפילה לא תפילה, זמן התפילה מאוחר (לאחר הזמן המותר), מדברים כל הזמן ובכל מקום, החזנים אינם הוגים נכון את התפילה, אפילו "הרב" מגיע באיחור רב לתפילה. מצד אחד אני לא רוצה לפגוע בחמי ולכבד אותו, כי הוא מבוגר ורוצה שנהיה לידו בתפילה ולהגיע איתו לבית הכנסת שלו ומצד שני אני וילדי סובלים בתפילה כזו?
תשובה: אולי כדאי בכל זאת לשכנע את חמיך שבתפילת ליל שבת אמנם תלכו איתו. אך בתפילת שחרית תלכו לבית כנסת אחר שמתפללים בו יותר מוקדם. ולפחות תלכו לשחרית וקריאת התורה יותר מוקדם ותבאו להתפלל איתו מוסף.
שאלה: בתי חולמת על מתים: יש לי ילדה בת 14 והיא חולמת די הרבה על סבתא שלה שנפטרה, וגם על בעל של דודה שלה שנפטר, מה שגורם לילדה למשברים קשים, מה ניתן לעשות?
תשובה: אין ביכולתי לענות על השאלה צריך לברר את הרקע למשברים על הייתי מיעץ לכם להתיעץ עם יועצת. יתכן שההתיחסות לפטירת הסבתא של המשפחה היתה הגורם לחלומות ולתחושות, יתכן סיבה יותר עמוקה. ולכן נכון להתיעץ עם יועץ ולא להזניח את הדבר. אולי אפשר להעזר ביועצת בית הספר.
שאלה: היתר עסקא לחשב בחברה: אני חשב בחברה ובמסגרת עבודתי מכין חישוב ריבית ללקוחות לאנשים שנתנו לנו הלוואות וכו, האם צריך היתר עסקא בעסק? והאם ההיתר יהיה באופן כללי או לכל עסקא באופן פרטני.
תשובה: צריך היתר עיסקא, ויש מקומות שכתוב בהם שכל העיסקאות הנעשות במקום זה יהיו על-פי היתר עיסקא. ולכתחילה צריך היתר עיסקא על כל עיסקה בנפרד.
שאלה: לגמור תואר או ללכת לישיבה: אני לומד בישיבה תיכונית חמש שנתית עם מסלול חדש אשר מאפשר לגמור תואר ראשון בזמן הלימודים בישיבה התיכונית. אני עכשיו מסיים שמינית, אני רוצה ללכת ללמוד בישיבה גבוהה בטענה שאני יוכל לגמור את התואר אחר הישיבה, אבל ההורים שלי טוענים שעלי לסיים את התואר. מה עליי לעשות?
תשובה: כדי לענות תשובה נכונה לשאלתך צריך להכיר אותך היטב. אני מבין שהשאלה האם ללכת מיד לישיבה או בעוד שנה לאחר גמר התואר. נראה לי שאחד הרבנים המחנכים בישיבה שמכיר אותך מקרוב יוכל לענות על השאלה יותר נכון. ואם הרב ירצה להתיעץ איתי אשמח להענות לרצונו.
שאלה: ליווי ההורים לחופה: ראיתי בתשובות כי עדיף שלא יהיו המלווים גרושים. אני התחתנתי לפני כשנה ולוו אותנו אמי (שהיא אלמנה) ואמה (שהיא גרושה - אביה גם כן כבר לא בחיים) האם עברתי איזו שהיא עברה, לא ידעתי שהדבר אסור. והאם זה עלול לגרום לבעיות בנישואין?
תשובה: אין בכך עבירה אלא שלכתחילה יש המקפידים על כך, ומ"מ בדיעבד בעזרת ה' דבר זה לא ישפיע על הנישואין.
שאלה: משבר בעקבות פרידה: לפני כבר יותר מ-9 חודשיים נפרדתי ממישהו שהיה חבר שלי כחצי שנה, הקשר היה מעולה וכבר היה ברור לשנינו כי נתחתן אם כי בשבועים האחרונים של הקשר נוצרה ירידה מסוימת מבחינת הרגשות ולבסוף החבר החליט שככה אסור להכנס לקשר אם כי בשכל הכל מעולה והרגש לא כך. בעקבות דבריו ניסיתי אני לדבר לליבו ולהגיד לו שאומנם יש התרחקות מסוימת אבל זה הגיוני כי רגש זה דבר שצריך לעבוד עליו וכדומה, אך לא הועיל הדבר ונותרתי שבורת לב ברמות שלעולם לא חשבתי שככה יהיה, עלי לציין כי בעוד חודש אני חוגגת 26. לקח לי זמן ולבסוף ברוך ה יצאתי מהשבר אם כי גם כרגע אני מרגישה שזה עדיין משהו שמאוד מאוד הכאיב לי, יצאתי עם בנים מאז ואם אף אחד לא נוצר קשר, אני מאוד מפחדת שאולי אני תקועה עליו ולא יכולה להשתחרר, אם כי אני מאוד מאוד רוצה בעז"ה למצוא את זיווגי במהרה. אך עלי לברר עם עצמי עד הסוף אם חלילה אני "תקועה עליו" או שמא זה מצב טבעי שכך יהיה מכיוון שהייתי בטוחה שאכן איתו אני אתחתן, אני מאוד עסוקה בשאלה הזאת בחיי היומיום ומאוד מחכה כבר למצוא את שאהבה נפשי, מה דעת הרב, איך יודעים אם בשלים להמשיך הלאה, ומה לעשות כדי לצאת ממצב כזה?
תשובה: את מגלה בגרות ויכולת התמודדות. את צודקת שזה מאד טבעי שפרידה כזו תגרום לקושי להמשיך. צריך מחדש לחפש את אנרגיות להתחיל קשר רציני ויש קושי למצוא את האנרגיות הנצרכות לשם כך. את צריכה להתחזק באמונה שהרי זו לא היתה החלטה שלך אלא של מישהו אחר, לכן לך קל יותר לומר לעצמך מה' יצא הדבר להיפרד וכל מה שה' עושה לטובה. תשתדלי בקשרים החדשים שאת מתנסה בהם לא לעשות השוואות עם קשרים קודמים שהיו לך. תבואי עם ראש ולב פתוח. את נראת בחורה עניינית ורצינית ובעז"ה ה' יעזור לך. בהצלחה גדולה.
שאלה: דיני כפיה בשותפות : שלשה שותפים בבנין, לכל אחד קומה ודירה משלו, ובקומה התחתונה יש לכל אחד ואחד חלק משלו, בשעת הקניה עשו גורל באיזה צד יהיה חלק של כל אחד ואחד, אך בינתיים לא עשו מחיצות. 1. האם יש זכות לאחד מהשותפים לכוף את שותפיו לעשות מחיצות למנוע היזק ראיה, מפני שהחליט להתחיל להשתמש בחלק שלו לחדר שינה, וכן להשאיר מעבר ציבורי לאפשר ליכנס ולצאת לכל חדר וחדר, והאם כל השותפים מחוייבים להשתתף בההוצאות? 2. אם שותף אחד רוצה להשכיר חלקו לאחד שרוצה לפתוח שם חנות קמעונאות אשר קונים רבים נכנסים ויוצאים שם, האם יכול שותף אחד לעכבו בטענה שהחנות הזאת יפריע מנוחתו, והבנין הזה הוא בנין לדירות ולא לחניות? 3. אם אחר שכבר הייתה שם חנות למשך חודשים אחדים והשותף לא מחה, (מפני שעד עתה לא הפריע לו) האם אבד ונשלל זכותו למחות, (עתה, כשהחליט להשתמש בחדר זה לחדר שינה והחנות מתחילה להפריע לו)?
תשובה: 1. משאלתך מובן שהסכמתם לחלק את השטח ביניכם והסכמתם שכל אחד יעשה בחלקו מה שהוא רוצה ואם זה באמת כך אז זה כמו חצר השותפים רגילה שהחליטו לחלק אותה וממילא מחויבים לבנות גדר כדי למנוע היזק ראיה (סימן קנז' א) ולכן אתה יכול לכפות את שאר הדיירים לבנות מחיצה. אבל אם החצר לא מיועדת לשימושים צנועים ובשחילקו לא היה דעתם שישתמשו בזה תשמישים שיש בהם היזק ראיה וממילא החלוקה לא היתה על דעת שיוציאו ממון על מחיצות אז א"א לכופם ולכן אם עפ"י חוק אסור לבנות הדיירים יכולים לומר שהסכימו שכל אחד יבנה על חשבונו ואין יכולת לכופם כי סתם שימוש הוא לא לשימוש צנוע. 2. אדם יכול להגיד לשכנו שמפריע לו קול הנכנסים והיוצאים ולמנוע לפתוח חנות (חושן משפט קנו א). 3.גם אם ישתמשו כבר כמה חדשים יכול לומר שעכשיו זה מפריע לו ויכול לכופו לסגור את החנות (קנו ד). הרב אריאל איגרא.
שאלה: התערבבו הביצים בשבת: ביצים רכות שהתערבבו עם ביצים קשות בשבת ואין לי דרך להבחין בהם אלא לקחת אחת אחת ולבדוקה. האם אני עובר על מלאכת בורר, ומה הפעולה שניתן לעשות?
תשובה: הוא נוטל ביצה ע"מ לאוכלה, אם יתברר שהיא רכה הוא מניחה ונוטל אחרת ע"מ לאוכלה, אין כאן ברירה מה גם שהביצים הן מין במינו.
שאלה: יום זיכרון בראש חודש: אם יום הזיכרון של אבי חל בראש חודש, מתי עולים לקבר?
תשובה: בראש-חודש.
שאלה: תחנון ולידת בת: ראיתי כי השיבו כי לידת בת אינה פחותה מהשמחה על לידת בן, אם כן רציתי לשאול האם יש תאריך בו לא אומרים תחנון בעקבות הלידה כגון ביום הלידה, ביום הבריתה?
תשובה: אין שמחה לבד ראויה שיבטלו בשבילה את התחנון על כלל ישראל אלא עם כן יש בה מצוה, כמו ברית או חופה, אין מבטלים תחנון ביום ביום הולדת בן או בת או זכיה גדולה, בנין בית וכדומה, שמחה שמבטלת תחנון על הכלל רק אם היא שמחה של כל האומה כמו חנוכה או ניסים אחרים.
שאלה: שחלק מחכמתו ליראיו: בפניני הלכה, ליקוטים ב מביא הרב למעשה שאפשר וראוי לברך כאשר אדם רואה תלמיד חכם שהאדם מתפעל מגאונותו ומחידושיו בתורה. א. מה הדין כאשר אני רואה תלמיד חכם מובהק, מגדולי הדור, שאני באופן אישי לא זכיתי ללמוד מתורתו, ולא קראתי מספריו ומפסיקותיו, כך שאיני יכול להתפעל מחידושים ספציפים, כי פשוט איני מכירם, אך ודאי שאני מתפעל מהפגישה עם אחד מגדולי הרבנים, האם אפשר לברך? ב. האם אפשר לברך על תלמיד חכם צעיר יחסית, אך שאני מאוד מתפעל מפסיקותיו, וספריו, וכן ממאמרים שלו בנושאים תורניים, ומבקיאותו הרבה בהלכה למעשה?
תשובה: שאלות אלו לא נתבררו באופן מדויק, ומתוך חששות שונים, כמעט ואין מברכים ברכה זו. אבל מכל מקום אכתוב את מה שנראה לעניות דעתי למעשה: אין צורך שתכיר באופן אישי את חכמתו אלא שתדע שהוא אכן חכם גדול וכשרוני במיוחד. ומזה גם תשובה לשאלה השנייה, גם אם אתה אישית מתפעל מדרכו וחושב שהוא צודק, עדיין אין זה אומר שהוא אכן נחשב חכם וכשרוני במיוחד, והברכה היא על הכשרון ולא על הדרך המוצדקת שבה הולך. כלומר, יתכן שתלמיד חכם אחד יחשב כישר יותר וצודק יותר, והלכה כמותו, והדרכותיו נכונות, אבל לא יברכו עליו ברכה זו. ולעומתו, תלמיד חכם שדבריו פחות מכוונים להלכה, והדרכותיו פחות צודקות, אבל כשרונו מופלג, ועליו יברכו. אמנם יתכן שאחר שרואים שדרכו של תלמיד חכם מסוים ישרה וצודקת, וכך ניכר לאורך זמן, גם הישרות תחשב לכשרון גדול במיוחד, וגם עליו יברכו, אבל כשרון זה מובחן רק לאחר זמן רב, ולכן לא מסתבר שיברכו על תלמיד חכם שמצטיין בדרכו הישרה.
שאלה: טיסה לניו-יורק ביום שישי : האם מותר לטוס לניו-יורק ביום שישי (בשעה 11.40 בבוקר), ההגעה היא ביום שישי בשעה 16.00. האם אין כאן חילול שבת?
תשובה: אין כאן חילול שבת, ששבת נכנסת לכל אדם על-פי מקום המצאו על-פני כדור הארץ, והשמש לא שוקעת לך בזמן הטיסה.
שאלה: מה מעמד של גבר שאשתו נעלמה?: אישה נכנסת לסטטוס עגינות אם בעלה נעלם לזמן רב, סטטוס זה כופה עליה חובות ברמה האישית. האם יש מעמד דומה לגבר שאשתו נעלמה, בימינו, לאחר תקנת רבנו גרשום, האם גם הוא נקרא עגון, האם דיני עגינות הינם שווים לאישה ולגבר?
תשובה: מן התורה האיש יכול לישא שתי נשים ואישה יכולה להינשא רק לאיש אחד. רבנו גרשום מאור הגולה תיקן חרם חמור על כל מי שישא אישה נוספת על אישתו, מחמת קטטות וטעמים נוספים. ישנם דעות בפרטי דיני החרם כגון האם תוקן גם כאשר יש מצוה כנגדו (לא קיים מצות פריה ורביה וכו') האם עד אחד שאישתו מתה יתיר אותו מן החרם מאיזו סיבה נעלמה ועוד, בכל מקרה יש לדון לגופו של ענין. הדינים מפורטים בטור ושו"ע, אבן העזר סימן א. הרב יהודה אודסר.
שאלה: קניית מתנה בבין המיצרים: מה דין מתנה בשלושת השבועות ובתשעת הימים (גם וגם, עוד לא ברור מתי אוכל), שאלתי היא לגבי קניה ונתינה. האם הדין שונה כשמדובר בספר קודש?
תשובה: אין הבדל מהי המתנה. והכלל הוא שדברים קטנים מותר לקנות ולחדש עד ראש-חודש אב, מפני שאין בהם כל-כך שמחה ואין מברכים "שהחיינו", אבל מראש-חודש לא קונים ומקבלים שום-דבר, שהרי בכל דבר יש שמחה מועטה, וגם זה נאסר.
שאלה: בריכה בצום לילדים קטנים: האם מותר לילדים בגיל 4 לרחוץ בבריכה בי"ז בתמוז?
תשובה: כן.
שאלה: שבת ברכות וממונות: 1. האם מותר להוציא בשר מהמקפיא בשבת כדי להפשיר למוצ"ש בשינוי? 2. האם אפשר לעשות ספק ספיקא של איסור בבין השמשות של שבת, שמא הלכה כמרן שלוש מיל ורביע לאחר השקיעה יום, ואם לא שמא הלכה כר יוסי שסובר שכל זמן בין השמשות של ר יהודה יום הוא ורק בסוף כהרף עין ואז נתיר לעשר את הוודאי להדליק אור, בבין השמשות של הגאונים? 3. האם צריך לברך על בליעת מאכל בלי לעיסה, ברכה ראשונה וברכה אחרונה? 4. אדם שאל עט והמשאיל לא נמצא מה יעשה? 5. האם מותר למי שמוציא שבת כדעת מרן במוצ"ש, לשמוע הבדלה בזמן שיטת הגאונים ולצאת ידי חובה? 6. כלב בבית האם מותר לברך לידו?
תשובה: 1. אסור מדין הכנה משבת לחול. 2. לא. 3. כן. 4. ישמור החפץ כדין שואל. 5. כן. 6. כן. מחמת ריבוי השאלות עניתי בקיצור.
שאלה: רופא שיניים בצום: האם מותר ללכת לרופא שיניים בצום?
תשובה: לכתחילה יש להמנע מכך כיון שתוך כדי טיפול שוטפים את הפה ואסור לשטוף את הפה בתענית, אך אם יש צורך בכך מחמת כאבים וכדו' מותר.
שאלה: צריכה את אמא בלידה: אני נמצאת בהריון מתקדם. משבוע הבא אני נכנסת לחודש תשיעי. בעלי ואני החלטנו שעדיף שלא יהיה נוכח בלידה עצמה אלא אימי תהיה איתי. במידה ואצטרך לנסוע בשבת לבית החולים עקב צירים ואימי לא תהיה איתי בשבת. האם ישנה דרך כלשהיא שאוכל ליידע אותה וכיצד תוכל להגיע לבית החולים (זה לא מרחק הליכה)?
תשובה: אפשר ליידע אותה בטלפון, שכן זהו איסור דרבנן בלבד, והיא תסכם עם נוכרי שיסיע אותה לבית-החולים, ואת הת יסדרו לאחר שבת.
שאלה: נטילה לאחר שנת ארעי במטוס: לעתים אני טס בטיסת לילה, שבמהלכה אני ישן בכיסא במטוס (לעתים הוא ניתן להסטה למצב של מיטה ולעתים להסטה חלקית בלבד). האם בהשכמה עליי ליטול ידיים בנטלה, והאם ניתן לסמוך על מיכל המים שבמטוס או שצריך להכין מראש כלי קיבול?
תשובה: מכיוון שישנת בלילה, אין זה משנה אם זה היה בכסא או במקום אחר. ולעניין נטילת ידיים, מותר לך ליטול ידיים מן הברז שבמטוס, שזה דומה לחבית שיש בה ברז, והמים לא יוצאים מעצמם אלא כתוצאה ממעשה שלך.
שאלה: "והיו למשסה שוסיך"?: בכל קבלת שבת, בפיוט "לכה דודי", אנו אומרים "והיו למשיסה שוסיך ורחקו כל מבלעייך". האם זה מה שאנו רוצים, שמי שמחלל שבת יהיה למשיסה, ושהוא יתרחק? למה אנחנו לא מבקשים דבר הפוך, שמי שמחלל שבת יתקרב, ויראה את אור התורה?
תשובה: כוונת הפיוט הוא שאנחנו מבקשים מהקב"ה שמי שהרים יד על ירושלים הוא יהיה למשיסה ולא מי שמחלל את השבת.
שאלה: טבילה לגבר בצום יז בתמוז: מכיוון שרחיצת הגוף מותרת בימי הצומות (חוץ מצום ט באב וביוה"כ), אך עדיף להימנע ממנה, האם מותר לגבר לטבול לשם היטהרות במהלך יום הצום עצמו?
תשובה: מותר.
שאלה: אדם שלא מחזיר הלוואות: בתי מסרה לתושב המקום כסף מגמ"ח שבאחריותי כהלוואה בעת שישנתי. האיש מוכר כאדם שלא מחזיר הלואות. האם מותר לי לגשת למעסיק שלו ולבקש שיוריד לו ממשכרותיו ויתן לי על מנת לכסות את ההלוואה?
תשובה: אסור למעסיק לעכב את משכורתו של אדם בגלל שאתה מבקש ממנו, אלא אם הלווה לא ישלם לך עליך לתובעו בבית דין. הרב תומר ישראלי
שאלה: אוצר בית דין או היתר מכירה: מה עדיף אוצר בית דין או היתר מכירה?
תשובה: הרב קוק ראה בהיתר המכירה פתרון נחוץ והכרחי אולם רק בהעדר פתרון אחר. גם לאחר היתר המכירה הוא לא התיר קצירה ובצירה רגילים אלא ע"י אוצר בי"ד. בימיו לא היה אוצר בי"ד משוכלל ואמיתי כמו בימינו ולכן הוא לא ראה בו פתרון חילופי יעיל להיתר המכירה. אולם ב"ה התקדמנו וניתן כיום בגידולים רבים למצוא פתרון מהודר באמצעות אוצר בי"ד לכן יש להעדיף אוצר בי"ד על התר המכירה.
שאלה: פרחים שמלכלכים המרפסת: לאחד משני שכנים ישנו עץ גדול וגבוה. העץ נמצא כולו בחצר ראובן. הבעיה היא שלעץ יש תפרחת סגולה והוא כל הזמן משיר את פרחיו. ראובן נהנה מכך שכל גינתו צבועה בצבע סגול, אולם שמעון שכנו סובל מכך. הפרחים מלכלכים לו את המרפסת והמדרגות, והוא נאלץ לנקות ולסדר שם כל הזמן, האם שמעון יכול לתבוע, מצד הדין, מראובן לקוץ את עצו או להרחיקו?
תשובה: כתב השו"ע (חושן משפט קנג,לב): מי שהיה לו אילן בתוך שדהו קרוב לבור חברו, או בא לנטוע, אין בעל הבור יכול לעכב עליו ולומר לו הרי שורשי האילן נכנסים לבור שלי ומפסידים אותו, שזה נזק הבא מאליו לאחר זמן ובעת שנטע אינו מזיקו, וכשם שזה חופר בתוך שלו כן זה נוטע בתוך שלו. (על פי בבא בתרא כה: וכן יז-יח) דין זה נובע מפסק ההלכה שפוסקים כרבי יוסי שעל הניזק להרחיק את עצמו, ו"המזיק" יכול לעשות בשטחו את שימושיו אע"פ שיוצרים היזק, וכל זה בנזק שאינו "גירי דיליה" (חיציו שלו-נזק ישיר שנגרם ממעשיו). לכן גם במקרה שלך, שהעץ נטוע בתוך של ראובן והרוח מעיפה את הפרחים, אין אפשרות לכפות על ראובן לקוץ אותו או להרחיקו. הטעים את ההלכה הזאת בעל הנתיבות ס"ק י"ח, שאדם מופקד על שמירת נכסיו כאשר יכול גם לשמור וגם להשתמש, אך כאשר ה"שמירה" היא בביטול השימוש, התורה לא דרשה זאת ממנו. אמנם התורה דרכיה דרכי נעם וכדאי מאוד להגיע להבנה ופתרון בדרכי בין השכנים ע"מ שיוכלו לחיות ב ובשלווה ביחד. הרב יהודה אודסר.
שאלה: אזכרה בתשעה באב: אבי נפטר בט באב. מתי תהיה האזכרה? אציין כי אנו רוצים לעשות תפילה בערב ולמחרת לעלות לבית העלמין.
תשובה: לא רק שמותר אלא אדרבה מומלץ לבקר בבית קברות בתשעה באב גם למי שאין לו חיוב. הקדיש והאזכרה נאמרים בתשעה באב.
שאלה: מעונות וסיור בתשעת הימים: אני לומדת במכללה ונמצאת בה במעונות, ואנחנו צריכים לפנות את המעונות עד יום ה ד אב, ועד אז עוד יש מבחנים כך שאנחנו עוד נמצאות שם מר"ח אב. כמובן שאנחנו צריכות להשאיר את המעונות נקיים. האם מותר לנקות בתשעת הימים במקרה זה? בנוסף, באותו יום, ד אב, מוציאים אותנו (לא את כל המכללה, רק בנות של פרויקט מסוים) לסיור ב"דיאלוג בחשיכה" (משהו במוזיאון בחולון, שאמור להעביר את החוויה של להיות עיוור), האם שייך לצאת לשם בתשעת הימים?
תשובה: א. מותר לנקות בית בתשעת הימים רק כביסת בגדים אסורה. ב. ביקור במוזיאון מותר, בעקרון הכל תלוי באוירה אם היא רצינית הביקור מותר, אם היא ליצנית הוא אסור.
שאלה: קיטבג לבנות: האם בת רשאית לשאת קיטבג צבאי עם כיתוב וסמל של יחידה קרבית, מבחינת "לא-יהיה כלי-גבר על-אשה, ולא-ילבש גבר שמלת אשה", אם הרב מתיר, אודה אם הרב יוכל לנמק, שהרי נראה שקיטבג צבאי הולם את ההגדרה "כלי גבר". כגון: "ועתה שא-נא כליך, תליך וקשתך". והאם זה משנה אם זה רק לכמה דקות - כדי לעזור בנשיאה, ובמידה ואין כיתוב בגדול על התיק, אך ברור שתיק צבאי, מה הדין?
תשובה: אין בזה בעיה, זה בסך-הכל תרמיל, ולא משנה מה כתוב עליו.
שאלה: חדר שינה חדש בתשעת הימים: לפני חודש הזמנתי חדר שינה חדש. יום האספקה שלו חל בשבוע של תשעה באב. האם מותר לי לקבל את הריהוט מהנגר?
תשובה: יש לדחות את קבלת הריהוט החדש לאחר תשעה באב.
שאלה: טעמי צום יז בתמוז: רציתי לדעת מדוע צמים ביז בתמוז, מה הטעמים והסיבות לצום ומה האיסורים מלבד איסור אכילה ושתיה?
תשובה: חכמים במשנה (תענית כו) הביאו חמשה דברים שארעו בי"ז בתמוז: "חמשה דברים רעים ארעו את אבותינו בשבעה עשר בתמוז: נשתברו הלוחות, ובטל התמיד, והובקעה העיר, ושרף אפוסטמוס את התורה, והעמיד צלם בהיכל". לאחר מעמד הר סיני וקבלת התורה עלה משה רבנו להר סיני ושהה שם ארבעים יום וארבעים לילה ולמד תורה מפי הגבורה, וכשירד ובידיו שני לוחות הברית ראה שנעשה עגל זהב וחלק מהעם טועה אחריו, מיד תשש כוחו ושיבר את הלוחות. כלומר, לא רק הלוחות נשתברו בי"ז בתמוז, אלא אף חטא העגל עצמו ארע בי"ז בתמוז. המקרה השני: בטל התמיד. התמיד הוא הקורבן החשוב ביותר שהיו מקריבים בבית המקדש. חשיבותו נובעת מקביעותו, שבכל יום היו מקריבים את התמיד, אחד בבוקר ואחד בערב. בעת המצור הראשון שצרו הרומאים סביב לירושלים, היו מספקים כבשים להקרבת התמיד עד ט"ז בתמוז, וי"ז בתמוז היה היום הראשון שבו נתבטלו מלהקריב את התמיד (עי' ב"ק פב, א). המקרה השלישי: שריפת התורה על ידי אפוסטמוס, אחד משרי רומא. המקרה הרביעי: העמדת פסל בבית המקדש. יש אומרים שהיה זה בימי בית ראשון על ידי מנשה. ויש אומרים שהיה זה בימי בית שני על ידי אפוסטמוס הרשע (ירושלמי תענית פ"ד ה"ה). אולם הדבר שעליו בסופו של דבר נקבע הצום, הוא האירוע החמישי: הבקעת חומת העיר ירושלים. כשלוש שנים צרו הרומאים סביב לחומות ירושלים ולא יכלו לה. ולבסוף, בגלל שנאת חינם ומלחמת אחים נחלשו המגינים היהודים, והרומאים התגברו, עד אשר ביום י"ז בתמוז הצליחו לבקוע את חומת העיר ירושלים ולחדור פנימה. בהבקעת העיר הוכרע למעשה גורל המערכה לרעתנו. עוד שלושה שבועות נמשכו הקרבות בתוך ירושלים, ולבסוף בתשעה באב, נכבש הר הבית ונשרף בית המקדש השני, והחלה הגלות הארוכה. מעיקר הדין ימי הצום נאסרו באכילה ושתיה בלבד אבל טוב להחמיר שלא לרחוץ במים חמים בזמן הצום ולצורך ניקיון מותר לרחוץ בפושרים. וכן נכון שלא להסתפר ולא לשמוע מוזיקה שמחה ולא לערוך קניות של שמחה בזמן הצום. (מתוך הספר פניני הלכה של הרב אליעזר מלמד)
שאלה: "ונשמרתם מאוד לנפשותיכם ": עיינתי בהלכה יומית. וראיתי שהרב נשאל, אנחנו זוג נשוי 4 ילדים ב"ה. אני מאוד מעוניינת לעבור לגור ביישוב קדומים (בו יש לנו בית). בעלי מאוד פוחד, מהאזור, מהדרכים וכו. והרב השיב שהפסוק "ונשמרתם מאוד לנפשותיכם" מחייב לא ללכת למקום שיש בו סכנה ממשית. למדתי בכיתה שהפסוק "ונשמרתם מאוד לנפשותיכם" מדבר על להיזהר מעבודה זרה. האם הפסוק מזהיר שתי אזהרות?
תשובה: נכון שהפסוק מדבר על זהירות מעבודה זרה. אך הוא גם מדבר על הזהירות מסכנות ועיין במסכת ברכות דף ל"ב: שם מובא הפםוק ונשמרתם מאד לנפשותכם על זהירות מסכנות.
שאלה: גילוח פנים עם מכונת תספורת: האם בגילוח עם מכונת תספורת (לא מכונת גילוח!) בלי מספר מספר 0, יש גם בעיות הלכתיות של חשש תער או שזה מותר לכתחילה? (מדובר על מכונה סטנדרטית שהגילוח יוצא פחות חלק ממכונת גילוח ואפילו רואים זיפים) והאם יש דברים שצריך להקפיד עליהם?
תשובה: מכיוון שבדרך כלל נשארים זיפים ואין מגע של הלהבים בעור, אין בזה בעיה.
שאלה: שינוי מקום לברכה אחרונה: אני נוהג לאכול סעודה שלישית בבית הכנסת ולאחר מספר דקות להיכנס לבית הכנסת וללמוד ואז לחזור לברכת המזון. החדר שאוכלים בו צמוד לבית הכנסת, האם יש בכך הפסק, ומה עלי לעשות? ולעניין דברים שברכתם בורא נפשות - אם אני יוצא מהבית, האם אני צריך לברך בורא נפשות בחוץ או שכבר לא, ואם אני מכוון לכך האם הדין משתנה? (אני תוניסאי)
תשובה: אין בכך הפסק. ברכת המזון צריכה להאמר במקום האכילה, והיות ואתה חוזר למקום האכילה אין בכך הפסקה. בדברים שברכתם "בורא נפשות", אפשר לברך גם במקום אחר ולא צריך לחזור. רק אם אדם אוכל מזונות ולחלק מהפוסקים אף פירות משבעת המינים, לכתחילה צריך לחזור ולברך במקום האכילה.
שאלה: סכין בשרי שחתך בצל : סכין בשרי שחתכו בו בצל ושום בטעות עבור תבשיל חלבי כגון לזניה, האם התבשיל כשר לאכילה או טרף? אציין בזאת כי יום קודם השתמשנו בסכין עבור חיתוך עוף קר לא מבושל.
תשובה: הבצל נחשב לבשרי ולכן צריך לחשב האם יש בתבשיל כמות של פי שישים יותר מהבצל הזה או מהסכין (הקטן מביניהם, שאין בבצל טעם בשר יותר משהסכין יכול להכיל) ואם כן, התבשיל מותר באכילה.
שאלה: תמונות של רשעים ב"בשבע": כיצד העיתון מדפיס תמונות של רשעים, אין בכך בעיה של הסתכלות בפני רשע?
תשובה: אתה צודק. אמנם אפשר שתמונה זה לא כמו להסתכל בפנים ממש. אבל עדיף להמנע מלהראות תמונת אדם רשע.
שאלה: אכילת בשר במילואים בתשעת הימים: אני אמור לצאת למילואים בב אב. האם מותר לי לאכול בשר בזמן שרותי במילואים כאשר למעשה אני נוהג לא לאכול בשר בתשעת הימים?
תשובה: ההלכה ומנהגי ישראל חלים גם בשירות מילואים. יש לבקש תחליפים לבשר (צמחונים זכאים לתחליפים), אם המדובר ביחידת חי"ר המוציאה הרבה אנרגיה ואין תחליף הולם מותר לאכול בשר. עדיף עוף.
שאלה: כוס לקידוש עם תמונה: האם ישנה בעיה לקדש על כוס שתמונת הרבי חרוטה עליה?
תשובה: אין בזה בעיה.
שאלה: בר מצווה בחודש חסר: אם ילד נולד בל כסלו ובשנה שיש לו בר מצוה אין ל כסלו רק כט כסלו (חודש חסר), האם תאריך הבר מצוה שלו הוא א טבת או כט בכסלו?
תשובה: תאריך יום ההולדת שלו הוא בר"ח טבת ולכן הוא נעשה בר מצוה בא' בטבת. (משנה ברורה סימן נה ס"ק מה)
שאלה: ידידות מול צניעות: הנני חילונית והחבר הכי טוב שלי חוזר בתשובה. כאשר אנו נפגשים אני מתלבשת בצניעות כדי לא להכשיל אותו, אנו שומרים נגיעה ולמעשה את רוב זמננו מעבירים בשיתוף חווית הוא מלימודיו ואני מחיי האישיים שלי. האם עדיף שאני אתרחק ממנו על מנת לא לעכב ולא להסיט אותו מחזרתו בתשובה וכן מטעמי צניעות. כדאי שאציין כי הוא טוען שהוא אוהב אותי (דבר שעלול להוות מכשול עבורו בהתחזקות) למרות שאני בספק אם הנושא קשור. מה דעת הרב, האם להתנתק ממנו ולהסביר לו מדוע בחרתי להתנתק ממנו או פשוט להתרחק, האם אני חוטאת בכך שקשה לי לעזוב אותו למרות שאני יודעת שזה טוב בשבילו? אני גאה בו על רצונו לדבוק בדת וללכת בדרך הנכונה מה גם שמאז שהחל ללמוד תורה הוא מאושר ושלם עם עצמו הרבה יותר מאשר כשהכרתיו (הוא עבר תאונה קשה ולאחר התאונה הוא החל להתקרב לדת) אשמח לקבל עצה.
תשובה: אני מתפעל מהשאלה שלך. את רוצה את טובתו של החבר ואם הקשר ביניכם עלול לפגוע בדרכו לתשובה את מוכנה לנתק את הקשר. אף שאת קשורה מאד אל החבר. זה יפה מאד מצידך. את השאלה ששאלת צריך לשאול החבר את עצמו. ואולי אם יש לו קשר לרב להתיעץ עם הרב. ולך הייתי מיעץ לשקול גם כן את דרך התשובה. ואז אולי תוכלו ביחד להתקרב לתורה ולחיות חיים מלאי תוכן, חיים ערכיים ומוסריים. ואולי במשך הזמן תרצו לבנות יחד בית נאמן בישראל.
שאלה: השם שלי כשם אליל?: ידוע לי שיש חשיבות לשם שקוראים לאדם בחייו. לי עצמי קוראים מרדכי, אבל רוב החברים שלי קוראים לי מורדוכ. האם יש בזה בעיה הלכתית כי שמעתי שקיים שם של אליל כזה? גם אם כן, אני לא חושב שאני אצליח לשנות את זה אצל חברים, אבל גם אני כשאני חותם על משהו אני כותב מורדוכ. האם אני צריך להפסיק?
תשובה: אם זה שם עבודה-זרה תבקש מחבריך שלא יקראו לך כך, אלא יקראו לך מוטי.
שאלה: מה עושים עד שמגיע התכלת?: שוכנעתי והחלטתי להטיל בציצית פתיל תכלת, אך מהרגע שמזמינים את הפתיל, עד שמקבלים אותו זה יכול לקחת הרבה זמן, עד כחודש, מה הדין כעת כשיש לי בינתיים רק ציצית רגילה, האם לברך עליה, או לא להתעטף בה כלל?
תשובה: בינתיים תברך.